钦定古今图书集成/明伦汇编/闺媛典/第110卷 > 皇清十六 > 于之骐妻陈氏
## 钦定古今图书集成/明伦汇编/闺媛典/第110卷 > 皇清十六 > 于之骐妻陈氏

按《顺庆府志》：“陈氏，湖南耒阳令陈瑺女。性纯淑颖慧，幼与兄黼公同读书。及笄归润州太守于纪龙次子太学生之骐，夫妻相敬，室家颇宜，励其夫力学。虽历经兵燹，险阻倍常，而唱随如故。翁姑南宦，烽烟隔绝，氏每一念及，未尝不泪下沾襟。庚申冬，王师东伐，群氛电扫，而骐父讣音随至。氏同夫南向再拜，相对号” 泣，几不欲生。即拟从夫奔丧，而伏兵载途，逡巡不果。骐遂别氏而南，氏泣曰：“君往，善事老母，二子二女，妾自教之。幸早归，无使妾念。” 由是足不履户外，期年而之。骐之讣音又至，氏兄及母皆知之，而未敢泄。婢仆寻以告氏，氏哀毁不欲生，设灵祭告，顾谓兄曰：“孀母，兄自奉养，更有此弱息，亦以累兄。” 言毕，即自刭死。